ดร.สุรินทร์ปฏิเสธ ล้มมาร์คชิงพรรค
โบ้ยสื่อเชียร์แรง บิ๊กตู่ปฏิรูปตัวเอง ขอพูด-ดุน้อยลง,บิ๊กตู่ ประกาศย้ำมุ่งมั่นเดินหน้าวางรากฐานสู่โรดแม็ป ระยะ 3 จัดตั้งรัฐบาลในฝัน หวังปี 59 คนไทยรักสามัคคีร่วมใจเป็นปีแห่งความสุข รับจะปฏิรูปตัวเองพูด-ดุน้อยลง พท.ไล่ลูกระนาด นพดล ดักคออย่าเดินดุ่มแค่แม่น้ำ 5 สาย วรชัย สับเละรัฐบาลกลิ่นตุไร้ผลงาน พิชัย คาดการณ์เศรษฐกิจปี 59 อ่วมหนัก ส่งออกหด-นักลงทุนหนี-SME เจ๊ง อุเทน จี้ คสช.ปฏิรูปหน่วยปราบโกง ปชป.วุ่นลือสะพัด สุรินทร์ พร้อมท้าชิงหัวหน้าพรรค วางเป้าเก้าอี้นายกฯ-ปฏิรูปพรรค ก่อนปฏิเสธไม่เคยพูดแค่กองเชียร์อินแรงไปหน่อย มาร์ค อ้ำอึ้งขอเช็กข้อมูลก่อน ก๊วน กปปส.ออกตัวไม่ได้ถือหางใคร เด็ก ปชป.ปัดไม่มีขัดแย้งภายใน เรืองไกร กัดไม่ปล่อยปมราชภักดิ์ เล่นแร่แปรธาตุบัญชีระวังคดีอาญา,หลังเปิดศักราชใหม่ 2559 พล.อ.ประยุทธ์ จันทร์โอชา นายกรัฐมนตรีและหัวหน้า คสช. ประกาศเตรียมเดินเข้าสู่โรดแม็ประยะที่ 3 วางรากฐานไปสู่รัฐบาลในฝัน ขณะที่พรรคประชาธิปัตย์มีสั่นสะเทือน เมื่อนายสุรินทร์ พิศสุวรรณ อดีตเลขาธิการอาเซียน เปิดตัวพร้อมลงชิงตำแหน่งหัวหน้าพรรคประชาธิปัตย์แล้ว,บิ๊กตู่ ย้ำรัฐบาลยังมุ่งมั่นเดินหน้า,เมื่อวันที่ 1 ม.ค. พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) กล่าวผ่านสถานีโทรทัศน์และสถานีวิทยุทุกช่อง ว่า ปี 2558 ที่ผ่านพ้นไปมีสถานการณ์ต่างๆเกิดขึ้นมากมายทั่วโลก ทั้งปัญหาด้านการเมือง เศรษฐกิจ สังคม และสิ่งแวดล้อม สำหรับประเทศไทยประสบปัญหาจนเกิดผลกระทบในหลายด้าน ตลอดระยะเวลา 1 ปีที่ผ่านมา รัฐบาลได้ดำเนินงานด้วยความมุ่งมั่น ตั้งใจ พยายามเร่งแก้ไขปัญหาอย่างเร่งด่วน รวมทั้งการปฏิรูประยะที่ 1 และมุ่งเน้นการแก้ไขปัญหาระยะยาวอย่างยั่งยืน โดยมีมาตรการและนโยบายในการ ขับเคลื่อนและพัฒนาประเทศ ดูแลเกษตรกรและผู้มีรายได้น้อยอย่างเป็นระบบ เพื่อสร้างความเข้มแข็ง ให้สอดรับกับสถานการณ์สังคมโลกที่มีความเปลี่ยน แปลงอย่างรวดเร็ว ตลอดจนเตรียมความพร้อมรับมือกับผลกระทบจากสภาพอากาศโลกเปลี่ยนแปลง,บ่นต่างชาติไม่เข้าใจบริบทไทย,พล.อ.ประยุทธ์กล่าวว่า การบริหารงานยุคปัจจุบัน ไม่ได้ขึ้นอยู่กับปัจจัยภายในประเทศเท่านั้น แต่ต้องดูสภาวะแวดล้อมของประเทศเพื่อนบ้าน และสถาน-การณ์ของโลกเป็นองค์ประกอบด้วย โดยเฉพาะอย่างยิ่งองค์กรระหว่างประเทศ กลุ่มประชาคมต่างๆ ซึ่งอาจไม่เข้าใจบริบทการเมืองและสังคมไทยมากนัก และในปี 2559 ที่กำลังจะเข้าสู่ประชาคมอาเซียน จำเป็น ต้องมีความร่วมมือกันในด้านต่างๆ อย่างใกล้ชิด เพื่อให้สามารถแข่งขันกับภูมิภาคอื่นๆ ทั่วโลกได้,วางรากฐานเข้าสู่โรดแม็ประยะ 3,พล.อ.ประยุทธ์กล่าวต่อว่า ในส่วนการดำเนินการตามโรดแม็ประยะที่ 1 และ 2 ในปัจจุบัน เพื่อไปสู่ระยะที่ 3 มีรัฐบาลเลือกตั้งที่มีธรรมาภิบาล รัฐบาลตั้งใจดำเนินงานให้บรรลุเป้าหมายเดินหน้าสู่การเลือกตั้ง ทั้งการร่างรัฐธรรมนูญและการทำประชามติ เพื่อสร้างความพร้อมก้าวสู่สังคมประชาธิปไตยอย่างแท้จริง ไม่อยากให้ทุกอย่างกลับไปที่เดิม องค์ประกอบสำคัญในการสร้างความมั่นคงประเทศ ต้องอาศัยความร่วมมือจากทุกฝ่าย ทั้งภาครัฐ ภาคการเมือง ภาคประชา-สังคม ภาคธุรกิจเอกชน และภาคประชาชน ที่จะยืนหยัด ต่อสู้กับปัญหาอุปสรรคต่างๆ เพื่อความสำเร็จในการพัฒนาประเทศ ให้มีความมั่นคงอย่างยั่งยืนตลอดไป,หวังปี 59 คนไทยรักสามัคคีร่วมใจ,พล.อ.ประยุทธ์กล่าวอีกว่า ขอให้ปีใหม่ 2559 เป็นปีแห่งอนาคต ปีแห่งความร่วมมือด้วยความเข้าใจ ปีแห่งการสร้างความเข้มแข็งของพวกเราชาวไทย ปีแห่งความรักความสามัคคีกัน และเป็นปีที่สร้างสรรค์และพัฒนาบ้านเมืองให้มีความเข้มแข็งถาวรนั่นหมาย ถึงประชาชนทุกคนคือฟันเฟืองสำคัญ ที่ร่วมกันขับ เคลื่อนประเทศให้เจริญรุดหน้าในทุกด้าน เพื่อก้าวสู่การเป็นประเทศที่มีขีดความสามารถ มีทรัพยากรมนุษย์ที่มีคุณภาพและมีความพร้อม มีศักยภาพร่วมกันดูแลบ้านเมืองของเราให้มีเสถียรภาพ มีความมั่นคงมั่งคั่ง ยั่งยืน และมีความสุขในวันขึ้นปีใหม่ ขออัญเชิญคุณพระ ศรีรัตนตรัยและอำนาจสิ่งศักดิ์สิทธิ์ พระบารมีแห่งองค์พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินีนาถ โปรดดลบันดาลพระราชทานพรให้พี่น้องประชาชนคนไทย ข้าราชการ ทั้งพลเรือน ตำรวจ ทหาร อาสาสมัคร และองค์กรปกครองส่วน ท้องถิ่น จงประสบแต่ความสุข ความเจริญ มีสุขภาพพลานามัยสมบูรณ์แข็งแรง ปราศจากภัยอันตรายทั้งปวง คิดหวังสิ่งใดขอจงสัมฤทธิผลดังใจปรารถนาร่วมกันพัฒนา บ้านเมืองและสร้างประวัติศาสตร์ชาติไปด้วยกัน,นายกฯขอปีวอกเป็นปีแห่งความสุข,ต่อมาเวลา 20.15 น. พล.อ.ประยุทธ์ จันทร์โอชา นายกฯ และหัวหน้า คสช. กล่าวในรายการคืนความสุขให้คนในชาติว่า สวัสดีปีใหม่พี่น้องประชาชนคนไทย ปีใหม่นี้ขอให้คนไทยทุกคนก้าวข้ามความขัดแย้ง คดีความต่างๆ ก็ให้ตามกฎหมาย กระบวนการยุติธรรมที่ดำเนินการเป็นอิสระ แล้วพวกเราทุกคนต้องเรียนรู้จากความผิดพลาดในอดีต ขอให้เป็นปีแห่งความสุข มีแต่ความสุขสมหวัง อนาคตที่สดใส เป็นปีแห่งการเสริมสร้างความเข้มแข็งให้ประเทศ ด้วยความรักสามัคคีของคนในชาติ ทุกภาคส่วนร่วมขับเคลื่อนประเทศภายใต้ฟันเฟืองประชารัฐ,รับจะปฏิรูปตัวเองพูด–ดุน้อยลง,นายกฯกล่าวต่อว่า ปีใหม่ 2559 จะให้ของขวัญตัวเองเหมือนกัน คือ จะพูดให้น้อยลง หงุดหงิดน้อยลง ทะเลาะกับนักข่าวน้อยลง ต้องทำตัวเป็น Good Guy ไม่ได้แล้ว 2 ปีแล้ว ดุเดือดนิดหน่อยเพราะเป็นช่วงเริ่มต้น ช่วงปีต่อไปเป็นเรื่องการปฏิรูป ทุกอย่างต้องเริ่มจากตัวเองก่อน ก็ปฏิรูปตัวเองด้วย ทุกคนที่ทำให้หงุดหงิดทำให้ต้องพูดเยอะ ปฏิรูปตัวเองด้วยนะ อย่าให้ตนทำคนเดียว ขอให้มีความสุข ร่วมกันเดินหน้าประเทศไทยไปสู่อนาคตที่ดีกว่ายิ่งๆขึ้นไป,ยึด เอกชัย เป็นพลังใจเสริมลุยงาน,พล.อ.ประยุทธ์ยังกล่าวชื่นชมนายเอกชัย วรรณแก้ว หรือมนุษย์เพนกวิน ที่ไร้แขนทั้งสองข้าง แต่ไม่ยอมแพ้ชีวิต ไม่ทำตนเป็นภาระสังคมและยังคิดบวก ทั้งที่มีข้อจำกัดด้านร่างกาย แต่กลับพิชิตยอดเขาคิลิมันจาโร ที่สูงที่สุดของทวีปแอฟริกา ที่ 5,895 เมตรเหนือระดับน้ำทะเลได้สำเร็จ พร้อมวาดภาพพระบรมสาทิสลักษณ์พระบาทสมเด็จ พระเจ้าอยู่หัว และร้องเพลงสดุดีมหาราชา ว่า เป็นอีกตัวอย่างของการไม่ยอมแพ้ชีวิต เพราะการปีนเขานี้ไม่ได้ใช้ร่างกายแต่ใช้ใจ ถ้าใจถึงอย่างอื่นก็ตามมา ซึ่งจะเป็นพลังในการทำงานของตน และขอให้กำลังใจประชาชนคนไทยให้อดทน มีศรัทธา มีความหวังให้กันและกัน,ฟุ้งได้เห็นเมืองยางภายในปี 2564,พล.อ.ประยุทธ์กล่าวต่อว่า เมื่อวันที่ 28 ธ.ค.2558 ได้เดินทางไป จ.สุราษฎร์ธานี และ จ.สงขลา เพื่อติดตามการดำเนินงานต่างๆ ตามนโยบายขับเคลื่อนเศรษฐกิจของรัฐบาล อาทิ โครงการรับเบอร์ ซิตี้ หรือเมืองยาง ในนิคมอุตสาหกรรมภาคใต้ ต.ฉลุง อ.หาดใหญ่ จ.สงขลา ที่รัฐบาลนี้เข้ามาสานต่อ ขยายผล การสร้างมูลค่าเพิ่ม ให้เป็นฐานการผลิตยางพาราเต็มรูปแบบ รองรับการลงทุนจากผู้ประกอบการทั้งภายในและนอกประเทศได้ในอนาคต ที่ตั้งเป้าไว้ว่าปี 2564 จะมีนักลงทุนโรงงานยางพาราไม่ต่ำกว่า 70 ราย รวมมูลค่าการลงทุนไม่ต่ำกว่า 8,000 ล้านบาท จะมีการจ้างงานกว่า 7,000 คน การเพิ่มปริมาณการใช้ยางพาราไม่ต่ำกว่า 1-2 แสนตัน/ปี และมูลค่าการผลิต 6,000-14,000 ล้านบาทต่อปี สามารถแก้ปัญหายางอย่างยั่งยืนที่ใช้ภายในประเทศให้มากขึ้น,จ่อผลักดันอุตสาหกรรมหลัก–รอง,นายกฯกล่าวว่า ส่วนการส่งเสริมความเข้มแข็งให้กับอุตสาหกรรมยางพารา และอุตสาหกรรมต่อเนื่อง โดยผลักดันอุตสาหกรรมเป้าหมาย 2 ส่วน คือ 1.กลุ่มอุตสาหกรรมหลัก เช่น อุตสาหกรรมยางสำหรับรถยนต์ อุตสาหกรรมท่อยาง อุตสาหกรรมถุงมือยาง อุตสาหกรรมแปรรูปน้ำยางข้น รวมทั้งอุตสาหกรรมแปรรูปไม้ยางพารา 2.กลุ่มอุตสาหกรรมสนับสนุน เช่น โครงการนำร่องสวนยางในอนาคต โครงการวิจัยและพัฒนาร่วม การจัดทำศูนย์ข้อมูล-ศูนย์แสดงสินค้า-โลจิสติกส์-ตลาดกลาง-คลังสินค้า สถาบันการศึกษาและฝึกอบรม พัฒนาบุคลากรที่เกี่ยวกับยางพาราทุกด้าน เพื่อเพิ่มประสิทธิภาพทางการแข่งขันในอุตสาหกรรมยางพาราของประเทศ,นพดล เรียกร้องคืนสิทธิเสรีภาพ,วันเดียวกัน นายนพดล ปัทมะ อดีต รมว.ต่างประเทศ กล่าวว่า เห็นด้วยกับที่ผู้นำบอกว่าต้องการให้ปี 59 เป็นปีปฏิรูป และอยากให้คนไทยทุกคนร่วมกันปฏิรูปประเทศ แต่การปฏิรูปจะสำเร็จได้ถ้าประชาชนมีส่วนร่วม ไม่ใช่เพียงการทำงานของแม่น้ำ 5 สายเท่านั้น ยังมีบ่อน้ำ ห้วย หนอง คลอง บึง ทั่วประเทศ ที่ต้องมีส่วนร่วม ดังนั้น ในโอกาสปีใหม่นี้ขอผู้มีอำนาจได้คลายกฎ และเปิดพื้นที่ให้ประชาชนมีสิทธิมีเสรีภาพร่วมแสดงความคิดเห็นและแสดงออกทางการเมืองมากขึ้น ให้ประชาชนมีส่วนร่วมมากที่สุด จะทำให้การสร้างความปรองดองหรือการปฏิรูปสำเร็จ มากกว่าการจำกัดสิทธิและเสรีภาพ รัฐบาลระบุเองว่าขณะนี้ไม่มีปัญหาที่กระทบความมั่นคงของรัฐบาล และ คสช. สถานการณ์ในประเทศเรียบร้อย จะเรียกความเชื่อมั่นจากทั้งในและต่างประเทศกลับคืนมา เราไม่ควรมองความเห็นต่างของคนไทยด้วยกันเป็นความขัดแย้ง เป็นอุปสรรคในการแก้ปัญหาประเทศ ควรเปิดพื้นที่ให้ความเห็นเหล่านั้นเปรียบเหมือนเรือเดินทะเลต้องเจอคลื่นลมเป็นปกติ แต่กัปตันที่มีความสามารถจะพาเรือเข้าฝั่งได้,วรชัย สับรัฐบาลกลิ่นตุไร้ผลงาน,นายวรชัย เหมะ อดีต ส.ส.สมุทรปราการ พรรคเพื่อไทย กล่าวว่า รัฐบาลไม่มีผลงานเป็นรูปธรรม และยังเกิดวิกฤติคอร์รัปชัน เช่น โครงการขุดลอกคูคลอง ที่ให้นายหน้ามารับงานไปขาย คนรับงานต้องเสียถึง 50 เปอร์เซ็นต์ ไปให้องค์การทหารผ่านศึก ส่วนโครงการอุทยานราชภักดิ์ก็ออกมาให้จบในลักษณะไม่มีคนผิด ต่างกับโครงการจำนำข้าวที่ผู้ปฏิบัติยังไม่มีใครผิด แต่ผู้ออกนโยบายผิดแล้ว ทำให้เห็นได้ชัดว่า 2 มาตรฐาน และการที่รัฐบาลยกข้ออ้างในการยึดอำนาจ ว่าจะลดความขัดแย้งปฏิรูปทุกด้าน แต่รัฐบาลทำอะไรเป็นรูปธรรมบ้าง ปฏิรูปการเมืองล้มเหลว คอร์รัปชันหนักหน่วง มีการโกงแล้วออกมาบิดเบือน และการจัดซื้อจัดจ้างใช้วิธีพิเศษ ไม่ต้องอี-อ๊อคชั่นและใช้กฎหมายพิเศษ ส่อให้เห็นว่ามีกลไกในการโกง ดังนั้น ผลงานที่เด่นชัดที่สุดคือตามราวีตามเล่นงานพวกเราเท่านั้น,พท.คาดเศรษฐกิจปี 59 อ่วมหนัก,ที่พรรคเพื่อไทย นายพิชัย นริพทะพันธุ์ อดีต รมว.พลังงาน ในฐานะคณะทำงานเศรษฐกิจพรรคเพื่อไทย เผยแพร่บทวิเคราะห์คาดการณ์สภาวะเศรษฐกิจในปี 2559 ว่า ยังคงย่ำแย่ไม่ต่างจากปี 2558 แต่ประชาชนอาจลำบากมากกว่าเดิม เพราะเจอผลกระทบต่อเนื่อง โดยภาวะเศรษฐกิจโลกยังไม่ดีขึ้นนัก แม้เศรษฐกิจสหรัฐอเมริกาจะฟื้นตัว แต่ประเทศไทยไม่ได้รับประโยชน์ เพราะสหรัฐฯประกาศจะตัดจีเอสพีไทยในต้นปี 2559 อีกทั้งมีการเรียกร้องไม่ให้ซื้ออาหารทะเลจากไทย ส่วนอียูยังคงตัดจีเอสพีและไม่เจรจาเขตการค้าเสรีกับไทย เพราะไม่เป็นประชาธิปไตย เหมือนกับการแซงก์ชั่นกลายๆ เท่ากับราคาสินค้าไทยต้องแพงขึ้นเพราะต้องจ่ายภาษีเต็มจึงสู้สินค้าคู่แข่งไม่ได้ ขณะที่เศรษฐกิจจีนยังคงซบเซาต่อเนื่องไปอีกหลายปี จึงหวังพึ่งจีนยาก และเศรษฐกิจญี่ปุ่นก็ยังไม่ฟื้น คงได้เฉพาะการค้ากันเองในกลุ่มอาเซียน แต่ในอนาคตไทยอาจต้องนำเข้าจากอาเซียนมากกว่าส่งออก,ส่งออกหด–นักลงทุนหนี-SME เจ๊ง,นายพิชัยระบุอีกว่า ดังนั้น ที่รัฐบาลคาดหวังว่า การส่งออกที่ตกต่ำลดลงกว่า 5.5 เปอร์เซ็นต์ ในปี 2558 จะกลับมาโต 5 เปอร์เซ็นต์ ในปี 2559 คงเป็นไปได้ยาก อีกทั้งการลงทุนจะยิ่งหดหาย เพราะนักลงทุนในประเทศและต่างประเทศไม่ต้องการเสี่ยงลงทุนในไทย รวมถึงปัญหาการละเมิดสิทธิมนุษยชน และการดำเนินคดีไม่เป็นไปตามหลักสากล ยิ่งทำให้นักลงทุนไม่มั่นใจ นอกจากนี้ ยังเจอภาวะภัยแล้งต่อเนื่องที่ทำให้เกษตรกรไม่สามารถปลูกพืชผลทางการเกษตรได้ คนชั้นกลางอาจช็อปปิ้งเพื่อนำมาหักภาษีได้ในวงเงิน 15,000 บาทแล้ว อาจไม่มีกำลังซื้ออีกมากนักหลังปีใหม่ SME ยังคงประสบปัญหา ไม่สามารถขายสินค้าและบริการได้ ต้องปิดกิจการเพิ่มอีกมาก ดังนั้นจะเห็นได้ว่าเศรษฐกิจในปี 2559 ยังคงซบเซาต่อเนื่อง ประเทศไทยจะสูญเสียโอกาสทางการค้าและการลงทุนไปเรื่อยๆ โอกาสการเป็นศูนย์กลางของอาเซียนก็เริ่มจะหมดไป,จี้หยุดละเมิดสิทธิแก้ภาพติดลบ,นายพิชัยระบุด้วยว่า สิ่งที่รัฐบาลต้องเร่งแก้ไข คือ 1.แก้ภาพพจน์ที่ติดลบในข่าวสารที่กระจายออกไปทั่วโลก 2.ต้องไม่ละเมิดสิทธิมนุษยชน ไม่ว่าจะเป็นการกีดกันเสรีภาพ หรือการจับคนโดยไม่มีข้อหาอันควรตามมาตรฐานสากล 3.การยอมรับการเห็นต่าง เพื่อนำมาปรับปรุงการทำงานให้มีประสิทธิภาพ 4.ปรับปรุงการทำงานให้มีประสิทธิภาพ โดยต้องใช้บุคลากรที่มีความรู้ความสามารถอย่างแท้จริง ยอมรับปัจจัยที่แท้จริงที่ทำให้เศรษฐกิจซบเซา และเร่งหาทางแก้ไข 5.แผนการเข้าสู่ประชาธิปไตยอย่างแท้จริง รวมถึงวันที่ที่แน่นอนในการเลือกตั้ง และรัฐธรรมนูญที่เป็นหลักสากล เคารพเสียงส่วนใหญ่ของประชาชน,วรงค์ ตั้งฉายา มายาจำนำข้าว,ด้าน นพ.วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ โพสต์ลงเฟซบุ๊ก ว่า ขอตั้งฉายาให้ น.ส.ยิ่งลักษณ์ ชินวัตร อดีตนายกรัฐมนตรี ว่า มายาจำนำข้าว เพราะตลอดปี 2558 ความเคลื่อนไหวต่อสู้ของ น.ส.ยิ่งลักษณ์ในคดีรับจำนำข้าว พยายามเบี่ยงเบนดราม่าว่าไม่ได้รับความเป็นธรรม ดูแล้วใช้มายาต่อสู้เต็มที่ จนฝ่ายกฎหมายรัฐบาลต้องชี้แจงหลายรอบ หรือแม้แต่การขอเพิ่มพยานต่อกรรมการตรวจสอบความรับผิดทางละเมิด จนขยายเวลาให้ถึง 3 รอบ ถือว่าให้โอกาสเต็มที่ เมื่อจะหมดเวลาวันที่ 30 ธ.ค.2558 ก็ขอเพิ่มพยานอีก 18 ปาก ดูแล้วคล้ายมีเจตนายื้อคดี สร้างเงื่อนไขว่าถูกกลั่นแกล้ง จึงเหมือนการแสดงแห่งโลกมายา และขอให้ฉายานายบุญทรง เตริยาภิรมย์ อดีต รมว.พาณิชย์ ว่า ศพไร้ญาติจีทูเจี๊ยะ เพราะถูกดำเนินคดีควบคู่กับ น.ส.ยิ่งลักษณ์ทุกเรื่อง แต่เนื่องจากคดีการระบายข้าวแบบจีทูจี เป็นคดีที่มีพยานหลักฐานเอกสารที่สมบูรณ์ พอดูว่านายบุญทรงไปไม่รอดแน่ สภาพที่เกิดขึ้นคล้ายนายบุญทรงถูกทอดทิ้ง ถูกแยกห่างจาก น.ส.ยิ่งลักษณ์ เท่ากับถูกโดดเดี่ยว,อุเทน จี้ คสช.ปฏิรูปหน่วยปราบโกง,ขณะที่นายอุเทน ชาติภิญโญ หัวหน้าพรรคคนไทย กล่าวว่า เข้าสู่ศักราชใหม่ปี 2559 ขอฝากไปถึงรัฐบาล และ คสช. ให้เอาจริงเอาจังกับการปราบปรามการทุจริตให้เป็นรูปธรรม ต้องขจัดคอร์รัปชันทุกรูปแบบให้หมดไปจากสังคม อย่าปล่อยให้ประเทศจมปลักอยู่กับการโกงกินต่อไป ควรปฏิรูปหน่วยงานภาครัฐ เริ่มตั้งแต่คณะกรรมการป้องกันและปราบปรามการทุจริตแห่งชาติ (ป.ป.ช.) ผู้ตรวจการแผ่นดิน สำนักงานตรวจเงินแผ่นดิน (สตง.) และป.ป.ท. รวมถึงองค์กรภาคเอกชนอย่าง องค์กรต่อต้านคอร์รัปชัน (ประเทศไทย) องค์กรเหล่านี้ใช้องคาพยพและงบประมาณมากมาย แต่ผลงานกลับไม่เป็นรูปธรรม หลายคดีมีการวินิจฉัยแบบค้านสายตา ปล่อยคนผิดให้ลอยนวล โดยที่ความเสียหายของรัฐไม่มีผู้รับผิดชอบ หน่วยงานทั้งภาครัฐและเอกชนต้องโปร่งใส มีความเข้มแข็งมากกว่านี้ อย่าให้ถูกมองว่ามีการสมยอมและต่อรองได้ เป็นวงจรอุบาทว์ที่ปล่อยให้เกิดจนเป็นเรื่องปกติ,ต้องปริวรรตเงินตราล้างเงินสีเทา,นายอุเทนกล่าวต่อว่า มีข้อเสนอแนะถึง ป.ป.ช. ในการทำให้องค์กรเป็นที่ยอมรับ เริ่มตั้งแต่การเปิดเผยบัญชีทรัพย์สินของกรรมการ ป.ป.ช.แต่ละคน ทั้งก่อน-หลัง หรือระหว่างรับตำแหน่งด้วย เพราะที่ผ่านมา ป.ป.ช.มีอำนาจตรวจสอบและเปิดเผยบัญชีทรัพย์สินผู้อื่น แต่ของ ป.ป.ช.กลับไม่มีการเปิดเผย ทำให้ไม่สามารถตรวจสอบได้ และเสนอไปยัง พล.อ.ประยุทธ์ จันทร์โอชา นายกฯและหัวหน้า คสช. ให้นำเงินหรืองบประมาณที่ทุกฝ่ายโกงกินไปกลับคืนสู่แผ่นดิน โดยการปริวรรตเงินตรา แก้ไขกฎหมายเปลี่ยนสีธนบัตร แต่คงมูลค่าธนบัตรที่ใช้อยู่ และให้ประชาชนนำธนบัตรเดิมมาเปลี่ยนคืนภายในเวลาและจำนวนที่กำหนด วิธีนี้จะตรวจสอบได้ว่าใครที่ทำมาหากินอย่างสุจริต หรือใครที่ทุจริตมา จะแก้ปัญหาเรื้อรังของประเทศ นำเงินสีเทานอกระบบที่มีอยู่มหาศาลมาพัฒนาประเทศได้พรรคคนไทยยึดมั่นในหลักการว่า ประเทศชาติต้องอยู่รอด แต่หากปล่อยให้มีการทุจริตเช่นนี้อยู่ เห็นทีประเทศชาติจะไปไม่รอด ที่ผ่านมารัฐเสียค่าโง่มาตลอด คสช.มีอำนาจเบ็ดเสร็จอยู่แล้ว เพียงแต่ต้องกล้าที่จะเริ่มต้น,ลือหึ่ง สุรินทร์ พร้อมชิง หน.ปชป.,ส่วนความเคลื่อนไหวทางการเมือง ช่วงเช้าวันเดียวกัน นายสุรินทร์ พิศสุวรรณ อดีตเลขาธิการอาเซียน อดีต รมว.ต่างประเทศ และอดีต ส.ส.นครศรีธรรมราช พรรคประชาธิปัตย์ หลายสมัย ได้พูดคุยกับบรรดาคนสนิทที่ร้านกาแฟโกปี๊ อ.เมืองนครศรีธรรมราช ที่อยู่ข้างศาลากลางจังหวัด ซึ่งมีผู้สื่อข่าวอยู่ด้วย มีการสนทนาเกี่ยวกับประเด็นการเมือง รวมถึงอนาคตทางการเมืองของนายสุรินทร์ จนมีข่าวหลุดออกมาว่า นายสุรินทร์พร้อมลงสมัครชิงตำแหน่งหัวหน้าพรรคประชาธิปัตย์คนใหม่ โดยระบุว่ามีเสียงเรียกร้องของสมาชิกพรรค ที่เห็นว่ามีความเหมาะสม โดยมีเป้าหมายต่อไปคือตำแหน่งนายกรัฐมนตรี,ปัดไม่เคยพูดแค่เชียร์แรงไปหน่อย,ต่อมาช่วงค่ำ นายสุรินทร์ พิศสุวรรณ ให้สัมภาษณ์ผ่านสถานีโทรทัศน์ไทยพีบีเอส โดยปฏิเสธข่าวจะลงชิงเก้าอี้หัวหน้าพรรคประชาธิปัตย์ว่า ไม่ได้พูด แค่ไปพบพรรคพวกในพื้นที่ มีนักข่าวมาถามว่าจะได้เลือกตั้งเมื่อไหร่ ถามตนอายุเท่าไหร่ ก็บอกไปว่า 66 ปี ผ่านการเลือกตั้งมากี่ครั้ง ก็บอกว่า 7 ครั้ง แต่งตั้ง 1 ครั้ง แค่นั้น เขาอาจจะเชียร์แรงไปหน่อย ไม่มีอะไร พรรคประชาธิปัตย์เป็นพรรคที่มีขั้นตอนค่อนข้างรัดกุม คงไม่ผลีผลาม ซึ่งคนที่รายงานข่าวเขาก็ยอมรับแล้ว เขาอาจเชียร์แรงไปหน่อย ขณะนี้ยังไม่ถึงเวลา เพราะทั้งรัฐธรรมนูญและกฎหมายประกอบรัฐธรรมนูญยังไม่เสร็จเลย,มาร์ค อ้ำอึ้งขอเช็กข้อมูลก่อน,ด้านนายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงกรณีนายสุรินทร์ พิศสุวรรณ ออกมาประกาศพร้อมลงชิงตำแหน่งหัวหน้าพรรคประชาธิปัตย์คนใหม่ว่า เพิ่งทราบเรื่องจากข่าว ยังไม่รู้ข้อมูลรายละเอียดใดๆ เมื่อผู้สื่อข่าวถามว่าเป็นการเร็วไปหรือไม่ที่นายสุรินทร์ออกมาประกาศตอนนี้ ทั้งที่ตำแหน่งหัวหน้าพรรคประชาธิปัตย์ยังเหลือวาระอีก 2 ปี นายอภิสิทธิ์ตอบเพียงสั้นๆว่า ยังไม่ทราบรายละเอียด ยังไม่ทราบแนวคิดของนายสุรินทร์ว่าเป็นอย่างไร ขอยังไม่ให้สัมภาษณ์ใดๆ ตอนนี้ ต้องขอตรวจสอบข้อมูลก่อน,กปปส.ออกตัวไม่ได้ถือหางใคร,นายเอกนัฏ พร้อมพันธุ์ อดีต ส.ส.กทม.พรรคประชาธิปัตย์ ในฐานะโฆษก กปปส. กล่าวว่า เพิ่งทราบข่าวจากสื่อเช่นกัน ยังไม่รู้ที่มาที่ไป ในส่วน กปปส.เองชัดเจนว่าเราออกมาทำงานเพื่อสังคม ไม่ได้ยุ่งเกี่ยวกับการแต่งตั้งตำแหน่งในพรรคแล้ว แต่ยังรู้สึกดีกับพรรคประชาธิปัตย์อยู่เหมือนเดิม เรื่องข่าวลือที่ปล่อยมาโจมตีก่อนหน้านี้ หรือการแข่งขันภายในพรรค มองว่าไม่พิเศษจนน่าตื่นเต้น แต่เป็นเสน่ห์ของพรรคที่ทำงานมีอิสระตามระบอบประชาธิปไตย ไม่มีใครมาสั่งซ้ายหันขวาหันได้ เราไม่ได้เชียร์ หนุน หรือคิดว่าใครเหมาะสมมากกว่าใครเป็นพิเศษ มองว่ายังไม่ใช่เรื่องผลกระทบทางร้ายอะไร เชื่อว่าพรรคประชาธิปัตย์จัดการได้,เด็ก ปชป.ปัดไม่มีขัดแย้งภายใน,นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวว่า ยังไม่ทราบเหตุผลที่แท้จริง ของนายสุรินทร์ เห็นแค่ข่าว แต่มีคนโทร.มาสอบถามเรื่องนี้มาก ทั้งอดีต ส.ส.และสื่อมวลชน ซึ่งในพรรคกำลังตรวจสอบข่าวที่ออกมาว่าคืออะไร ได้พูดคุยกับนายอภิสิทธิ์ เวชชาชีวะ เกี่ยวกับเรื่องนี้เล็กน้อยหลังจากมีข่าวออกมา ซึ่งนายอภิสิทธิ์ก็บอกว่า ไม่ทราบข่าวนี้มาก่อนเช่นกัน,ส่วนนายวัชระ เพชรทอง อดีต ส.ส.พรรคประชาธิปัตย์ กล่าวว่า ยังไม่ทราบเรื่อง แต่ทุกคนล้วนมีสิทธิ์สมัครเป็นหัวหน้าพรรค ยืนยันว่าเรื่องนี้ไม่ใช่ความขัดแย้งในพรรคแต่อย่างใด การที่มีคนเสนอตัวเป็นหัวหน้าพรรคประชาธิปัตย์หลายคน ถือว่าเป็นสิ่งที่ดี เพราะแสดงถึงทุกคนมีส่วนร่วม,ชวน ปลีกตัวร่วมงานบุญที่ตรัง,นายชวน หลีกภัย อดีตนายกรัฐมนตรี ให้สัมภาษณ์หลังร่วมทำบุญตักบาตรเนื่องในวันขึ้นปีใหม่ที่สนามกีฬาเทศบาลนครตรังว่า จ.ตรังได้รับงบประมาณหลายโครงการจากรัฐบาลมาพัฒนาจังหวัด ทั้งด้านการท่องเที่ยว การคมนาคม เช่น การขุดลอกและขยายคลองริมฝั่งแม่น้ำตรัง งบศึกษาเส้นทางถนนเชื่อมการท่องเที่ยวใน จ.ตรัง การศึกษาการขยายสนามบินตรัง และการซ่อมแซมครั้งใหญ่ถนนสายใต้ จาก อ.หัวหิน จ.ประจวบคีรีขันธ์ ไปจนถึงจังหวัดใต้สุด จ.ยะลา กำลังดำเนินการอยู่ใช้งบประมาณเป็นหมื่นล้านบาท ทราบจากผู้บริหารระดับสูงกรมทางหลวง ว่าถนนสายใต้ถูกสกัดกั้นไม่ให้นำงบประมาณมาซ่อมแซมจากรัฐบาลชุดก่อนๆ ถึงมีก็น้อยมากเมื่อเทียบกับภาคอื่น ส่วนเรื่องราคายางพาราที่ตกต่ำ มาจากยางล้นตลาด ความหวังที่จะให้ยางราคาดีในช่วงสั้นทำได้ยาก ได้แนะนำให้กระทรวงเกษตรและสหกรณ์ แนะนำชาวบ้านปลูกพืชอื่นเพื่อสร้างรายได้ แต่พบว่าชาวตรังยังไม่ชิน,สนช.แนะเคลียร์มาตรา 37 ให้ชัด,วันเดียวกัน นายทวีศักดิ์ สูทกวาทิน สมาชิกสภานิติบัญญัติแห่งชาติ (สนช.) กล่าวถึงการแก้ไขรัฐธรรมนูญฉบับชั่วคราว 2557 เพื่อกำหนดทางออกหากร่างรัฐธรรมนูญไม่ผ่านการทำประชามติ ว่า คงต้องเป็นหน้าที่ของรัฐบาลและ คสช. ว่าจะเห็นอย่างไร ในการประชุมคณะกรรมาธิการสามัญพิจารณาศึกษาเสนอแนะและรวบรวมความเห็นเพื่อประกอบการจัดทำร่างรัฐธรรมนูญ ไม่เคยมีการหารือกันเรื่องนี้ มีเพียงการหารือถึงข้อห่วงกังวล ในมาตรา 37 วรรคท้าย ที่กำหนดว่าเสียงที่จะใช้ผ่านประชามติต้องเกินกึ่งหนึ่งของผู้มีสิทธิเลือกตั้ง ซึ่งเป็นไปได้ยาก ในฐานะรองประธาน กมธ.พิจารณาศึกษาฯ มองว่าหากจะมีการแก้ไขรัฐธรรมนูญฉบับชั่วคราว ก็ควรแก้ในส่วนนี้ให้มีความชัดเจน ป้องกันการตีความของแต่ละฝ่ายที่อาจเกิดขึ้นในอนาคต,รับประกัน คสช.ไม่ได้ทำเพื่อตัวเอง,นายทวีศักดิ์กล่าวอีกว่า จุดยืนของ สนช. ต้องการให้ร่างรัฐธรรมนูญผ่านประชามติ เพื่อให้บ้านเมืองผ่านวิกฤติความขัดแย้ง เดินหน้าต่อไปได้ ส่วนกระแสข่าวว่ารัฐบาลไม่อยากให้ผ่านประชามติ เป็นการมองของฝ่ายการเมือง ที่อาจต้องสูญเสียอำนาจจากเนื้อหาในร่างรัฐธรรมนูญ การมองว่ารัฐบาลอยากอยู่ต่อ เป็นการมองการยึดอำนาจแบบเดิม ว่าคณะยึดอำนาจทำเพื่อตัวเอง แต่ยืนยันว่า คสช.ไม่ได้เป็นแบบนั้น แต่กำลังทำเพื่อส่วนรวม,เพื่อไทยแนะ กรธ.อย่าร่างผิดเพี้ยน,นายสามารถ แก้วมีชัย อดีต ส.ส.เชียงราย ในฐานะคณะทำงานติดตามการร่างรัฐธรรมนูญพรรคเพื่อไทย กล่าวว่า ตามที่นายกฯ ระบุว่ามีทางออกที่จะนำไปสู่การเลือกตั้งได้ แม้ร่างรัฐธรรมนูญไม่ผ่านประชามตินั้น คาดว่านายกฯ จะใช้อำนาจพิเศษ คือ มาตรา 44 หยิบเอารัฐธรรมนูญฉบับใดฉบับหนึ่งมาใช้ หรืออาจใช้วิธีการที่สุดจะคาดเดา แต่วิธีที่ประชาชนส่วนใหญ่รับได้ คือ คณะกรรมการร่างรัฐธรรมนูญ (กรธ.) ต้องเขียนรัฐธรรมนูญไม่ให้ผิดเพี้ยนไปจากครรลองของประชาธิปไตยมากนัก ต้องยอมรับว่าอำนาจอธิปไตยเป็นของปวงชน,ชาวไทย ขณะที่อำนาจฝ่ายนิติบัญญัติ บริหาร และตุลาการ ต้องยึดโยงกับประชาชน ไม่ควรมีองค์กรพิเศษใดๆ เช่น ศาลรัฐธรรมนูญมาผ่าวิกฤติประเทศ เพราะวิกฤติของประเทศจะแก้ไขได้ด้วยตัวมันเอง โดยคืนอำนาจให้ประชาชน รัฐบาลต้องหนักแน่นอดทนกว่านี้ ที่สำคัญต้องเร่งสร้างบรรยากาศความเป็นประชาธิปไตย เดินหน้าสู่การเลือกตั้งตามโรดแม็ปโดยเร็วที่สุด,เรืองไกร กัดไม่ปล่อยปมราชภักดิ์,อีกเรื่อง นายเรืองไกร ลีกิจวัฒนะ คณะทำงานฝ่ายกฎหมายพรรคเพื่อไทย กล่าวว่า หลังรับฟังข้อมูลการตรวจสอบการจัดสร้างโครงการอุทยานราชภักดิ์ ของกระทรวงกลาโหม รู้สึกพอใจในข้อมูลที่นำออกมาชี้แจง ทำให้ชัดเจนมากขึ้น แต่ข้อเท็จจริงที่ได้มาจะถูกผิดอย่างไรคงต้องตามต่อ ขณะนี้เห็นว่าข้อมูลที่ได้มาจะมีปัญหาตามมา เช่น งบกลาง 69 ล้านบาท แทนที่จะลงบัญชีกองทัพบก แต่กลับโยกไปเป็นเงินกองทุนสวัสดิการ คือ ลงเป็นค่าบริจาค แทนที่จะลงเป็นค่าอาคาร ทั้งที่ตอนของบ ขอเป็นงบลงทุน ทำให้การแสดงข้อมูลไม่ตรงกับข้อเท็จจริง ตรงนี้จะต้องไปดูว่า 1.มีการแก้ไขรายการบัญชีจริงหรือไม่ โดยต้องดูการขออนุมัติงบตั้งแต่แรก,เล่นแร่แปรธาตุบัญชีระวังคดีอาญา,นายเรืองไกรกล่าวต่อว่า 2.หากมีการแก้ไขบัญชีให้เปลี่ยนไปจากข้อเท็จจริงเดิม สิ่งที่ควรเป็นของกองทัพบกจะกลายเป็นของกองทุน การให้ทรัพย์สินราชการออกไปจะกลายเป็นคดีอาญา เหมือนการเอาทรัพย์สินของราชการไปขาย ที่ผ่านมา พล.อ.ประยุทธ์ จันทร์โอชา เซ็นอนุมัติให้เป็นงบกลาง แล้วเหตุใดจึงกลายเป็นเงินบริจาค และ 3.ทำไมเงินโรงเรียนนายสิบจำนวน 149 ล้านบาท ไม่ทำเป็นเงินบริจาคเหมือนงบกลาง คือจะแก้ก็แก้ไม่หมด และทำไมต้องเอาเงินโรงเรียนนายสิบอีกก้อนหนึ่งจำนวน 106 ล้านบาท ไปไว้ในกองทุน ก่อนหน้านี้สังคมไม่เคยรับรู้เลยว่าโรงเรียนนายสิบบริจาคเงินให้กองทุนหรือมูลนิธิอุทยานราชภักดิ์ ซึ่งเงินของโรงเรียนนายสิบคือเงินหลวง แต่ที่ผ่านมาผู้เกี่ยวข้องชี้แจงมาตลอดว่า ไม่เคยใช้งบประมาณแผ่นดิน,สปท.แจงปี 59 เห็นผลรูปธรรมแน่,ต่อมาช่วงค่ำ นายคำนูณ สิทธิสมาน โฆษกสภาขับเคลื่อนการปฏิรูปแห่งชาติ (สปท.) กล่าวถึงกรณีนายอภิสิทธิ์ เวชชาชีวะ หัวหน้าพรรคประชาธิปัตย์ โจมตีแนวทางปฏิรูปของรัฐบาลยังไม่ชัดเจน ว่า การปฏิบัติจะสำเร็จได้รัฐบาลต้องเห็นพ้องร่วมกันด้วย เช่นเดียวกับหน่วยงานราชการต่างๆ รวมไปถึง สนช. ในฐานะผู้ออกกฎหมาย เพราะงานทุกอย่างของแม่น้ำ 5 สาย ตั้งแต่ สปท.เข้ามาทำหน้าที่ ต้องไปในทิศทางเดียวกัน มีคณะกรรมการประสาน 3 ฝ่าย ที่มีนายสุวพันธุ์ ตันยุวรรธนะ รมต.ประจำสำนักนายกรัฐมนตรี เป็นประธาน ขณะนี้งานด้านการปฏิรูปได้ก่อรูปการเคลื่อนไหวในแนวใหม่แล้ว เชื่อว่าในปี 2559 ต้องเห็นผลเป็นรูปธรรมชัดเจน ถ้าไม่เห็นผลบ้านเมืองสุ่มเสี่ยงย้อนกลับไปเป็นเหมือนเดิม,ยกศาลปราบทุจริตผลงานโบแดง,อย่างตอนนี้เราเริ่มเห็นความคืบหน้าการจัดตั้งศาลคดีทุจริตขึ้นมาเป็นศาลชํานัญพิเศษ ในศาลยุติธรรม เป็นหนึ่งในผลงานที่ถูกเสนอไปจาก สปท. ภาพรวมในปี 2559 จะเห็นเป็นรูปธรรมเพิ่มมากขึ้น ที่ผ่านมาเราเห็นความพยายามของทุกฝ่ายที่ต้องร่วมกันเปลี่ยนแปลงประเทศไปสู่สิ่งใหม่ แต่ในทางความเห็นจริงการปฏิรูปไม่ใช่เรื่องง่าย เพราะเป็นการเปลี่ยนโครงสร้าง ความเคยชินหน่วยงานต่างๆด้วย อย่างการปฏิรูปตำรวจ เป็นตัวอย่างได้ดี เวลานี้ทุกคนพูดและสนับสนุนให้มีการปฏิรูปตำรวจ แต่จะทำเรื่องอะไรก่อนหรือหลัง จึงต้องหารือให้ตกผลึกร่วมกันก่อน นายคำนูณกล่าว
บิ๊กตู่ ประกาศย้ำมุ่งมั่นเดินหน้าวางรากฐานสู่โรดแม็ป ระยะ 3 จัดตั้งรัฐบาลในฝัน หวังปี 59 คนไทยรักสามัคคีร่วมใจเป็นปีแห่งความสุข รับจะปฏิรูปตัวเองพูด-ดุน้อยลง
ข่าวหน้า1,สุรินทร์ พิศสุวรรณ,พรรคประชาธิปัตย์,พิชัย นริพทะพันธุ์,ปฏิรูปการเมือง,ประยุทธ์ จันทร์โอชา,ปฏิรูปพรรค,ข่าว,ไทยรัฐฉบับพิมพ์